Geliefde leeu se skepper sterf | Netwerk24
Geliefde leeu se skepper sterf
02 Desember 2019 17:02
Die strokieskunstenaar Wim Bosman. Hy is Donderdag in die ouderdom van 82 jaar oorledeFoto: Marupu Nkhumise
Wim Bosman (82), skepper van die gewilde strokie Louis die Laeveld Leeu, is Donderdag na 'n siekbed van etlike maande oorlede.
Volgens sy dogter Chantal Hoole "het sy liggaam hom na jare lange osteoartritis stadig maar seker in die steek gelaat. In Junie het hy sy eerste groot terugslag gehad en sy onafhanklikheid prysgegee. Dit was geweldig moeilik en frustrerend vir hom om nie meer te kon bestuur nie of om sy dag te kon beplan soos hy die afgelope 60 jaar gedoen het nie".
Dinsdagoggend het die ouetehuis in Wolmaransstad, waar hy gebly het, laat weet dat hy ernstig siek is en hospitaal toe geneem word. Hy is later in die hospitaal dood.
Met verwysing na al die strokieskarakters wat Bosman oor die jare geskep het, het Hoole in 'n huldeblyk gesê: "Paps kan nou skryf en teken sonder al die pyn en bekommernisse. Mag Louis die Laeveld Leeu, Kekkel en Kloek, al die Bosveld-bure en ou Werfbobbejaan na hartelus saam met Paps baljaar tussen die strome van vrede en liefde aan Jesus se voete."
Volgens Hoole sal 'n gedenkdiens vir Bosman eers vroeg aanstaande jaar gehou word, aangesien sy familie ver verspreid is. Wanneer sy as ontvang word, sal 'n gedeelte daarvan in die Laeveld gestrooi word, "want dit is waar sy hart was".
Bosman het die gewilde Louis die Laeveld Leeu, wat tans steeds in Beeld verskyn en waarvan nog enkele maande se strokies oor is, in 1976 vir die eerste keer geteken.
Benewens sy vrou Celest, laat hy drie kinders en ses kleinkinders, asook sy broers Paul en Danie agter. – Beeld-redaksie